ช่วงนี้เศรษฐกิจคงฝืดเคืองเว็บดีลชื่อดังจัดโปรฯ กระตุ้นยอดขายถี่มาก ผมโดนยั่วยวนจนอดไม่ไหว จำใจซื้อให้ครบยอดขั้นต่ำที่กำหนดเพื่อให้ได้ส่วนลด พอดีมีคิวไปพักแถวรัชดาฯ เลยสอยบุฟเฟต์ราคาประหยัดที่ Palazzo Hotel ไว้กินมื้อค่ำ

ตกเย็นรีบไปใช้บริการแต่เนิ่น ๆ เพราะได้ข่าวทัวร์จีนลงเยอะ ถึงโรงแรมตะลึงกับจำนวนนักท่องเที่ยวจีนที่นั่งโซ้ยมื้อเย็นอย่างเอาเป็นเอาตายเต็มห้องอาหารหน้า lobby ซวยแล้วผมเลือกทางผิด น่าจะไปกิน fast food ห้าง Esplanade ดีกว่า สอบถามเจ้าหน้าที่ถึงรู้ว่าไม่ใช่ตรงนี้ ห้องอาหาร Lazio อยู่บนชั้น 2 ถึงอย่างไรก็ไม่รอดอยู่ดี group tour อีกเจ้ากำลังจะเข้ามา dinner ที่นี่เช่นกัน สิ่งที่ผมควรทำคือ รีบหม่ำรีบเผ่นโดยด่วน

ไลน์บุฟเฟต์หลากหลายพอสมควร ส่วนใหญ่เป็นอาหารธรรมดาทั่วไป อย่างซูชิคุณภาพแย่กว่าตลาดนัดอีก ผมพอเข้าใจเรื่องต้นทุน จ่ายแค่ 199 เรียกร้องจะเอาคุณภาพระดับ 599 ก็เกินไป เอาเป็นว่าอาหารมื้อนี้สมราคา ถ้าเสียหัวละ 300 กว่าตามอัตราปกติ ผมแนะนำให้เปลี่ยนเป็นบุฟเฟต์ชาบูในห้างคุ้มกว่าครับ

เดี๋ยวนี้ผมกินไม่จุ 40 นาทีเริ่มแน่นท้อง ขณะกำลังรับของหวานชุดสุดท้าย กองทัพจีนแผ่นดินใหญ่ก็ยกมาถึง ผมซดกาแฟที่เหลือจนหมดถ้วย โบกมืออำลาทันที เชิญอาเฮียอาซิ้ม..แย่งกันตามสบายครับ